钦定古今图书集成/明伦汇编/氏族典/第269卷 > 王德
## 钦定古今图书集成/明伦汇编/氏族典/第269卷 > 王德

按《宋史王德传》：“德字子华，通远军熟羊砦人。以武勇
应募，隶熙帅姚古。会金人入侵，德从十六骑径入隆
德府治，执伪守姚太师献于朝。钦宗问状，姚曰：‘臣就
缚时，止见一夜叉耳’。”时遂呼德为王夜叉。建炎元年，
以勤王师倍道趋阙，改隶刘光世。袭败李成，授武略
大夫。三年春，迁前军统领，屯天长。四年，光世镇京口，
以德为都统制。金兵复南，光世将退保丹阳，德请以
死捍江，分军扼险，渡江袭金人，收真、扬数郡。绍兴元
年，平秀州水贼邵青。帝召见便殿，迁同州观察使。五
年，改环庆副总管。七年，改熙河兰廓路副总管，驻师
合肥。会光世罢宣抚，诏德尽护其众，以郦琼副之。琼
耻屈其下，率众叛从刘豫。八年，命隶张俊，名其军曰
锐胜。十年，解颍昌围，俊檄德就取宿州，乘胜趋亳州。
郦琼闻德至，遂遁。德入亳州，进取东都，策功第一，拜
兴宁军承宣使，封陇西郡侯。十一年，金人自合肥入
侵，游骑及江，俊议分军守南岸。德曰：“淮者，江之蔽也。
弃淮不守，是谓唇亡齿寒也。”即渡采石，俊督军继之宿江中。德曰：“明旦当会食历阳。”已而夜拔和州，晨迎
俊入。敌退保昭关，又击走之，追至柘皋。兀术以铁骑
十馀万夹道而阵，德麾军首犯其锋，敌大败，退屯紫
金山，德复尾击之。召拜清远军节度使，历浙东、福建
总管、荆南副都统制。卒，赠检校少保，再赠少傅。二子：
琪、顺，亦以骁勇闻。